
Euroopan parlamentin päätöslauselma Euroopan yhteisön ja sen jäsenvaltioiden sekä Amerikan Yhdysvaltojen lentoliikennesopimusta koskevista neuvotteluista

Euroopan parlamentti, joka
–
ottaa huomioon ehdotuksen neuvoston ja neuvostossa kokoontuneiden Euroopan unionin jäsenvaltioiden hallitusten edustajien päätökseksi Euroopan yhteisön ja sen jäsenvaltioiden sekä Amerikan Yhdysvaltojen lentoliikennesopimusta koskevista neuvotteluista KOM(2006)0169,

–
ottaa huomioon 17 päivänä tammikuuta 2006 annetun päätöslauselmansa
 yhteisön ulkoista ilmailupolitiikkaa koskevan esityslistan kehittämisestä,

–
ottaa huomioon työjärjestyksen 103 artiklan 2 kohdan,

A.
ottaa huomioon, että EY:n tuomioistuin on päättänyt, että useat kahdenväliset ilmailusopimukset jäsenvaltioiden ja USA:n välillä ovat Euroopan unionin oikeuden vastaisia ja että EU:n ja USA:n välinen sopimus olisi paras keino noudattaa unionin oikeutta, 

B.
ottaa huomioon, että EU:n ja USA:n ilmailumarkkinat vastaavat yhdessä noin 60 prosentista maailman lentoliikenteestä ja että EU:n ja USA:n ilmailusopimus hyödyttäisi kuluttajia Atlantin molemmilla puolilla ja saattaisi toimia esimerkkinä lentoliikenteen maailmanlaajuiselle vapauttamiselle ja sääntelyn yhdenmukaistamiselle,

C.
ottaa huomioon, että neuvoston mielestä marraskuussa 2005 valmistunut sopimusluonnos ei tarjonnut riittävän yhtäläisiä mahdollisuuksia, ellei USA antaisi EU:n lentoyhtiöille lisää mahdollisuuksia päästä USA:n sisäisille markkinoille investoimalla ja osallistumalla USA:n lentoyhtiöihin, 

D.
ottaa huomioon, että USA:n liikenneministeriö vastasi tilanteeseen antamalla ilmoituksen sääntöehdotuksesta, jossa se höllensi tulkintaansa vaatimuksesta, jonka mukaan USA:n lentoyhtiöiden on oltava maan kansalaisten todellisessa valvonnassa; ottaa kuitenkin huomioon, että ministeriö päätti joulukuussa 2006 perua tämän ilmoituksen tarkasteltuaan lukemattomia julkisia kommentteja, joista eräät saapuivat Yhdysvaltain kongressilta,

E.
ottaa huomioon, että tämä aiheuttaa uuden tilanteen, joka edellyttää marraskuussa 2005 valmistuneen sopimusluonnoksen uudelleenarviointia ja uusia toimia tasapainoisen ilmailusopimuksen aikaansaamiseksi EU:n ja USA:n välillä,

F.
ottaa huomioon, että tällainen sääntelyä lähentävä sopimus on erityisen tärkeä etenkin varotoimia, turvallisuutta, ympäristöä ja työntekijöiden sosiaalisia oikeuksia koskevien säännösten osalta,

Yleiset periaatteet

1.
tunnustaa EU:n ja USA:n ilmailusopimuksen merkityksen sinällään ja myös mallina myöhemmille sopimuksille;

2.
kehottaa EU:ta ja Yhdysvaltoja saamaan aikaan tasapainoisen ilmailusopimuksen mahdollisimman nopeasti;

3.
pitää markkinoiden avaamista ja sääntelyn lähentymistä koskevat näkökohdat kokonaisuudessaan sisältävän tasapainoisen yleissopimuksen tekemistä parempana kuin osittaisilla sopimuksilla toteutettavaa vaiheittaista lähestymistapaa;

4.
katsoo, että jos USA ei ole halukas esittämään näkökohtia, joilla lentoliikennesopimusta tasapainotettaisiin, EU saattaa joutua supistamaan amerikkalaisten lentoyhtiöiden tällä hetkellä EU:n alueella nauttimia vapauksia, jotta USA:n ja EU:n lentoliikennemarkkinoiden vastavuoroisuus palautuisi täysimääräiseksi; kehottaa komissiota ja neuvostoa olemaan allekirjoittamatta marraskuussa 2005 laadittua sopimusluonnosta kunnes sitä on muutettu siten, että edut tasapainottuvat täysimääräisesti;

5.
kehottaa komissiota suostumaan vaiheittaiseen lähestymistapaan vain, jos kokonaisratkaisu ei ole mahdollinen ja jos ensimmäisen vaiheen sopimuksessa mainitaan myöhemmät vaiheet ja niiden määräaikojen noudattamatta jättämisestä aiheutuvat seuraamukset pakottavina velvoitteina;

6.
kehottaa Yhdysvaltoja harkitsemaan uudelleen kantaansa, mitä tulee sen erittäin tiukkoihin sääntöihin yhdysvaltalaisten lentoyhtiöiden ulkomaisesta omistajuudesta ja valvonnasta sekä ulkomaisten lentoyhtiöiden kabotaasioikeuksista, sillä tasapainoisen ja kattavan lentoliikennesopimuksen aikaansaaminen Yhdysvaltojen ja Euroopan unionin välillä vaikuttaa mahdottomalta, jos Yhdysvallat pysyy näitä asioita koskevassa nykyisessä kannassaan; 

Markkinoiden avaaminen

7.
korostaa, että uutta EU:n ja USA:n ilmailusopimusta pitäisi tasapainottaa markkinoille pääsyn suhteen, ottaen samalla huomioon kabotaasin, sijoittautumisoikeuden, omistuksen sekä tosiasiallisen valvonnan ja valtion tukien kaltaiset kysymykset;

8.
toivoo siksi kabotaasin sisällyttämistä sopimukseen, sillä ilman kabotaasia sopimuksilla on tapana suosia USA:n lentoyhtiöitä, joille sallitaan lennot EU:n eri jäsenvaltioiden kohteiden välillä, kun taas EU:n lentoyhtiöt eivät saa lentää yhdysvaltalaisten kohteiden välillä;

9.
jos kabotaasin sisällyttäminen ei ole mahdollista, kehottaa komissiota löytämään tasapainoisen ratkaisun muulla tavoin, mielellään EU:n lentoyhtiöiden muulla tukemisella tai vähentämällä vastaavasti USA:n lentoyhtiöiden oikeuksia Euroopassa;

10.
korostaa, että lentoyhtiöille myönnettävät valtiontuet saattavat vääristää kilpailua, ja kehottaa molempia osapuolia rajoittamaan niiden käyttöä mahdollisimman paljon; pitää myönteisenä menetelmiä, joiden avulla osapuolet voivat pitää yhteyttä ja keskustella toisen osapuolen toteuttamista toimista;

Sääntelyn lähentäminen

11.
panee merkille, että sääntelyn lähentämisen kehittämistä on käsitelty vain osittain marraskuussa 2005 tehdyssä sopimuksessa ja että sekavaliokunta vastaa siitä huomattavilta osin;

12.
panee lisäksi merkille, että marraskuun 2005 sopimuksessa käsitellään sääntelyn lähentymistä pääasiassa varotoimia ja turvallisuutta koskevien määräysten osalta, eikä niinkään ympäristö- ja sosiaalinäkökohtien perusteella;

Varotoimet ja turvallisuus

13.
pitää myönteisenä EU:n ja USA:n ilmailuviranomaisten yhteistyötä EU:n tasolla ja USA:n liittovaltiotasolla sekä jäsenvaltioiden ja osavaltioiden tasolla;

14.
toteaa, että Euroopassa laadittu ala-arvoisten lentoyhtiöiden musta lista sekä USA:n lentoyhtiöiden tason seurantajärjestelmä ovat tärkeitä, ja kehottaa molempia osapuolia jakamaan asiaa koskevia tietoja;

15.
toteaa, että ilmailun turvamääräykset ovat tärkeitä, mutta varoittaa liiallisista tai koordinoimattomista toimista, jotka eivät perustu asianmukaiseen riskien arviointiin; vaatii tässä yhteydessä kumoamaan lentokoneeseen vietäviin nesteisiin, lääkkeisiin jne. kohdistetun tiukennetun valvonnan ellei voida osoittaa, että tähän mennessä saaduista kokemuksista on saavutettu todellista turvallisuuteen liittyvää hyötyä tai todellista lisäarvoa; 

16.
kehottaa komissiota tarkastelemaan USA:n kanssa käytävissä neuvotteluissa uudelleen vuoden 2001 jälkeen asetettujen lisäturvatoimien tehokkuutta, jotta turvaketjun päällekkäiset ja heikot lenkit voidaan poistaa; 

17.
korostaa, että Euroopan ja USA:n kansalaisten yksityisyyttä olisi kunnioitettava EU:n ja USA:n välillä tapahtuvien henkilötietojen vaihdon yhteydessä, kuten Euroopan parlamentti vaatii 13. maaliskuuta 2003
 ja 7. syyskuuta 2006
 antamissaan päätöslauselmissa; korostaa tähän liittyen, että on tärkeää sopia pikaisesti maailmanlaajuisista normeista tietosuojan ja intimiteettisuojan alalla;

18.
pitää kannatettavana kerralla toteutettavia turvatoimia, eli matkustajien ja matkatavaroiden tarkastamista matkan alussa eikä jokaisen välilaskun yhteydessä;

19.
huomauttaa neuvottelijoille, että neuvottelujen mahdollinen epäonnistuminen ei saisi estää tulevia turvallisuusalan yhteistyösopimuksia EASA:n ja FAA:n välillä;

Ympäristö

20.
tunnustaa, että lentoliikenteellä on useita kielteisiä ympäristövaikutuksia, erityisesti melunlähteenä ja ilmastonmuutoksen myötävaikuttajana muiden liikennemuotojen ohella, ja että nämä vaikutukset lisääntyvät lentoliikenteen kasvun myötä;

21.
toteaa, että marraskuussa 2005 tehdyn sopimuksen 14 artiklassa korostetaan pääasiassa ympäristötoimien mahdollisia haittavaikutuksia ja niiden lieventämistä, eikä lentoliikenteen tarvetta ympäristötoimiin;

22.
painottaa siksi, että EU:n ja USA:n on toteutettava tehokkaita toimia lentoliikenteen kielteisten ympäristövaikutusten vähentämiseksi sulkematta etukäteen pois mitään sääntely- tai rahoitustoimia tai muita toimia tämän tavoitteen saavuttamiseksi; 

23.
pitää myönteisenä komission ehdotusta lentoliikenteen sisällyttämisestä Euroopan päästökauppajärjestelmään, jotta lentoliikenteen vaikutuksia ilmastonmuutokseen vähennettäisiin; huomauttaa, että USA:n kanssa on varhaisessa vaiheessa käytävä neuvotteluja Atlantin ylittävien lentojen sisällyttämisestä Euroopan päästökauppajärjestelmään vuoteen 2012 mennessä, jotta lentoliikenne voidaan sisällyttää sovitussa aikataulussa;

24.
pyytää molempia osapuolia vaihtamaan parhaita käytäntöjä ottaen kuitenkin huomioon paikalliset olosuhteet;

Sosiaalipolitiikka

25.
kehottaa EU:n ja USA:n lentoliikennealan toimijoita jatkuvaan vuoropuheluun sosiaalisista normeista keskinäisen yhteisymmärryksen edistämiseksi ja pyrkimään samalla yhtäläisiin toimintamahdollisuuksiin ja korkeatasoisiin sosiaalisiin normeihin;

26.
kehottaa komissiota toimimaan sen puolesta, että sopimuksessa otettaisiin käyttöön viittauksia sosiaalisia oikeuksia koskevaan kansainväliseen lainsäädäntöön, erityisesti työmarkkinanormeihin joista on säädetty Kansainvälisen työjärjestön perussopimuksissa (ILO 1930–1999), OECD:n toimintaohjeissa monikansallisille yrityksille (1976, tarkistettu 2000) ja Rooman yleissopimuksessa sopimusvelvoitteiden yhteydessä sovellettavasta oikeudesta (1980);

27.
vaatii, että EU:n jäsenvaltioissa palvelukseen otettuihin ja/tai työskenteleviin työntekijöihin olisi sovellettava EU:n sosiaalilainsäädäntöä, ja erityisesti direktiivejä työntekijöiden kuulemisesta ja heille tiedottamisesta (2002/14/EY, 98/59/EY ja 80/987/EY), siviili-ilmailun liikkuvien työntekijöiden työajan järjestämisestä (2000/79/EY) ja työntekijöiden lähettämisestä työhön toiseen jäsenvaltioon (96/71/EY);

Neuvottelujen kulku

28.
kehottaa komissiota varmistamaan, että Euroopan parlamentille ja kaikille asianosaisille tahoille tiedotetaan ja niitä kuullaan täysimääräisesti ennen neuvotteluja ja niiden aikana;

29.
pitää myönteisenä ajatusta Euroopan parlamentin jäsenten ja Yhdysvaltojen kongressin jäsenten yhteisistä kokouksista, joissa keskustellaan kaikista EU:n ja USA:n lentoliikennesopimukseen liittyvistä kysymyksistä;

30.
kehottaa puhemiestä välittämään tämän päätöslauselman neuvostolle, komissiolle ja Yhdysvaltojen kongressille.
� P6_TA(2006)0006.


� P5_TA(2003)0097.


� P6_TA(2006)0354.

